Kirilenko sõlmis tänavuse hooaja eel CSKAga kolme aasta pikkuse lepingu, kuid kontrahtis oli klausel, mis lubas tal kuu aega pärast NBA tööseisaku lõppu USAsse naasta. Sellest võimalusest otsustas ääremängija aga loobuda. Samasugune õigus on tal ka hooaja lõppedes, kirjutab Sport-Express.
Novembri lõpus vigastas Kirilenko Venemaa liiga kohtumises kukkumise käigus õlga ning sai peapõrutuse. Seejärel pole ta rohkem mänge mänginud, kuid 3. jaanuaril liitub ta taas meeskonnaga.
Kirilenko on sel hooajal CSKA ridades näidanud suurepäraseid etteasteid. Euroliigas on tema arvele jäänud keskmiselt 13,8 punkti, 9 lauapalli, 3,4 resultatiivset söötu ning tema kasulikkuse teguriks on seni olnud 29,4.